R. Rafaj, poslanec: (2010-03-10):
Som prekvapený, že na takúto zásadnú výzvu nemienia reagovať tí, ktorí sa pýšia a hrdia, keď nejde o podstatu, že oni boli vždy za vstup Slovenska do Európskej únie a že oni, teda myslím tým prázdne lavice súčasnej opozície, sú tí, ktorí Slovensko priviedli do Európskej únie. A teraz, keď nás niekto navrhuje v Európskom parlamente, je to riadne zvolený legitímny poslanec Európskeho parlamentu, odtiaľ vylúčiť, pokiaľ to má ten medzinárodný dosah, ktorý to aj malo, je nepochopiteľné, že títo takzvaní eurooptimisti a zástancovia členstva Slovenska v Európskej únii dnes mlčia a nechcú sa zúčastňovať ani danej rozpravy. Asi to je tiež dôležitý signál pre občanov Slovenskej republiky, kto a ako a s akou vážnosťou a razantnosťou vie alebo chce skutočne ochraňovať Slovenskú republiku a kto len o tom vypráva alebo na mítingoch doslovne tára. Teraz mi dovoľte, keďže už aj moji predrečníci sa pomerne zoširoka vyjadrili k predmetnému návrhu, aby som pripomenul, že nejde vôbec o ojedinelý akt nejakého zblúdilého pomäteného poslanca, ktorého osvietil maďarský turul v sne a ktorý nám priniesol svoje úžasné posolstvo. Len týždeň pred týmto výrokom a výzvou Viktor Orbán vyjadril sa rovnako dehonestujúco na adresu Slovenska a Slovákov s tým, že by sme sa mali učiť po maďarsky, že Slovensko v podstate neexistuje, pretože Maďarsko hraničí s Poľskom. A takýchto výrokov a cieľavedomej politiky zo strany južného suseda tu máme množstvo. Len na oživenie pamäti je dôležité, aby sme aj pri rozhodovaní, či ste skutočne tí poslanci, ktorí chcú ochraňovať národné a štátne záujmy Slovenskej republiky, alebo či ste, povedzme, stranícki, občianski, ľudskí, poslaneckí, funkcionárski alebo neviem ako inak vlažní a vás to nezaujíma, a teda nebudete za to hlasovať. Čiže hovorím to preto, len aby ste si uvedomili, že nebudeme hlasovať pravdepodobne len o tomto výroku, ale že po čase, keď sa naakumuluje takáto negatívna energia a tlaky na Slovenskú republiku, tak slovenský parlament, ako to už bolo zvykom, pokiaľ je Slovenská národná strana s primeraným vplyvom v tejto snemovni a vo vláde Slovenskej republiky, dokáže zaujať aj razantné stanovisko. Len si spomeňte, že sme našli odvahu prijať uznesenie k nemennosti Benešových dekrétov, s ktorými sme taktiež prišli na začiatku my, poslanci za Slovenskú národnú stranu. Nakoniec sa nám podarilo nájsť spoločný prienik na veľmi podobné stanovisko a situáciu, akej čelíme aj dnes. Takisto sme našli primeranú štátnickú odvahu a reagovali sme aj na konanie Fóra takzvaných maďarských poslancov takzvanej Maďarskej kotliny. Rovnako sme vedeli zaujať predmetné stanovisko. Takže ja predpokladám, že aj keď ste možno mnohí už vo svojej derniére poslaneckej, že nájdete ešte alebo nájdeme odvahu na to, aby sme sa rozišli s dobrým pocitom zadosťučinenia voči občanom Slovenskej republiky s tým, že budú môcť spokojne spávať, že ich nebude nikto musieť strašiť, že by Slovenskú republiku niekto vylúčil z rodiny členských štátov Európskej únie, že naši spoluobčania, ktorých je 800 000 na južnom Slovensku, sa nebudú musieť báť, že sa naplnia výzvy rovnako tak predmetného politika, ktorý sa vyjadril: „Je čas, aby sa Slováci naučili po maďarsky.“ A myslel tým, ako to predpokladám, predovšetkým tých 800 000 Slovákov, ktorí žijú na takzvanom jazykovo zmiešanom území Slovenskej republiky. Toto sú už útoky na základnú suverenitu Slovenskej republiky, na zákony a Ústavu Slovenskej republiky. A preto nemôžeme mlčať a musíme zaujať stanovisko. Spomeňme si len na predchádzajúce ataky preto, že ani tento politik Maďarskej republiky nie je nejaký osamelý vojak v poli. On má svoju družinu. Tu sa nám predstavil vo svojej gardistickej uniforme. A tu sú jeho spolubojovníci, ktorí vlastnia zbrane, ktorí cvičia s týmito zbraňami. Takže nezľahčujme to, že ide o nejakého hotentota, ktorý nevie, čo hovorí, a nikto za ním nestojí. Od roku 1990 v podstate je Slovensko a slovenský národ pod trvalým atakom maďarskej iredenty. A v podstate len Slovenská národná strana vždy nájde odvahu, aby jednoznačne a razantne vzdorovala týmto útokom alebo atakom. Napr. tu nesediaci Pál Csáky, ktorý dokonca vďaka kolaborácii niektorých slovenských strán za osem rokov od roku 1998 do roku 2006 dokonca zastával post vicepremiéra Slovenskej republiky, Gabčíkovo nazval Szörnyetek (Obluda). (Hlas z pléna.) Ďakujem za opravu, ale neviem po maďarsky, ale dúfam, že je to zrozumiteľné po slovensky. Tak pre ústavného činiteľa Slovenskej republiky, jedného z tých, ktorí sedia v tom Fóre maďarských poslancov a ktorí sa stretávajú aj s Csanádom Szegedim, predsedu parlamentnej strany na Slovensku je Gabčíkovo obluda. Predtým tu pôsobil nejaký Béla Lipták, ktorý zorganizoval na začiatku deväťdesiatych rokov známu petičnú akciu „Tisíc listov americkému prezidentovi“, kde Slovensko bolo osočované, kde zariaďovali niektorí demarše a ďalšie, ďalšie hanopisy na adresu Slovenska. Spomeňme si na provokatívne odmietanie Deklarácie o zvrchovanosti Slovenskej republiky, samotnej ústavy a spochybňovanie alebo útoky napr. aj na súčasnú preambulu a návrhy na jej dehonestujúcu zmenu zo strany maďarských poslancov a politikov. Je to v podstate otváranie preambuly a snaha o vymazanie kontinuity slovenského národa a zmienky o cyrilo-metodskej tradícii. Bola tu snaha o legalizáciu autonómie už v roku 1995. A niektorí politici významní na Slovensku to pomenovali ako snahu o vyňatie spod pôsobnosti ústavy a zákonov Slovenskej republiky. Ide o časť obyvateľstva, ktoré by sme mohli identifikovať po maďarsky hovoriacimi štátnymi príslušníkmi Slovenskej republiky. Keď sme tu hovorili nedávno o spievaní alebo hraní slovenskej hymny. Nuž tak môžeme sa rovnako od ústavných činiteľov dozvedieť, že spievanie hymny Maďarskej republiky je vlastne akýmsi národným právom alebo národným symbolom, citujem slová Pála Csákyho z 2. mája 1995, ktoré povedal v Rádiu Twist. A tu zrazu má niekto problém, aby na začiatku zastupiteľstva obce alebo mesta na južnom Slovenska miestny starosta, pravdepodobne volený za SMK, mal problém s naplnením zákona na podporu vlastenectva a nechal pustiť štátnu hymnu Slovenskej republiky. Ale tu niekto nám tvrdí, kto by mal sedieť v tejto sále a toto počúvať, že hranie na zvrchovanom území Slovenskej republiky mimo dodržiavania zákona o štátnych symboloch hymny cudzieho štátu je vlastne ich právom. A takto by sme mohli pokračovať ďalej a ďalej alebo spomenúť si napr. na výroky všetkých predchádzajúcich premiérov a prezidentov, Göncza a ďalších, premiéra Antala, ktorí vyjadrovali sa, že sú premiérmi alebo prezidentmi pätnástich miliónov Maďarov. Alebo je známa prednáška Árpáda Göncza o šírení historických klamstiev na pôde Oxfordu, že Maďari sú prapôvodní obyvatelia Karpatskej kotliny. Toto sú trvalé útoky a spochybňovania suverenity Slovenskej republiky podobne, akých sa dopustil predmetný poslanec Szegedi. Do tohto rámca môžeme zaradiť výroky Viktora Orbána. Dokonca mal tú drzosť, že to povedal na území Slovenskej republiky, že mesto Košice bude opäť v strede maďarstva a že treba zrušiť hranice, počúvajte veľmi zaujímavo, násilím nožom rozkrojené. Takže niekto považuje legitímnu hranicu, štátnu hranicu medzi Slovenskom a Maďarskom za násilím nožom rozkrojenú. Zároveň sa v obci Číčov v októbri 2005 tento veľmi pravdepodobne budúci premiér nášho južného suseda vyjadril: „Nikdy nebudem súhlasiť s rozdelením maďarského národa.“ Vraj maďarský štát a maďarský národ nie sú totožné. To bolo povedané, pre zmenu, 20. mája 1998. Alebo iná poslankyňa FIDESZ-u pani Wittnerová v roku 2004 povedala: „Cudzí ukrižovali maďarský štát,“ ktorý, ako to povedala už predkladateľka pani podpredsedníčka Belousovová, začal existovať až od roku 1918. Tak kedy ho asi tí mali ukrižovať? Keď nás potupne obsadzovali v roku 1968 alebo ešte predtým na báze Viedenskej arbitráže? To si asi pomýlila smerovanie svetových strán. Legálne už pôsobí aj na území Slovenskej republiky, slovo legálne patrí do úvodzoviek, pretože ide o ilegálnu činnosť, Hnutie 64 žúp, ktorého názov predstavuje počet územnosprávnych jednotiek v bývalom Uhorsku. Je to revizionistická a ďalšia šovinistická organizácia podobne, ako predstavuje tento pán a nejaký ten vodca inú extrémistickú skupinu, ktorá sa politicky legitimizovala, dokonca v Európskom parlamente. A čo má v schválených stanovách táto iredentistická organizácia? Zacitujem, je to „presadenie práv na samourčenie Maďarov žijúcich v Karpatskej kotline“. To znamená, platí to aj na Slovensku. Je to ideológia obnovenia Veľkého Maďarska posvätená v Maďarskej republike a ilegálne pôsobiaca na území Slovenskej republiky. Toto isté hnutie v roku 2005 označilo Slovensko, citujem, „dočasne odtrhnutým územím“ a nás, Slovákov, štátotvorný národ, zacitujem, ako „dobyvateľov a kolonizátorov“. Vidíte, že to nie je len nejaký Szegedi a len nejaké gardy, ktoré si občas zapochodujú ako kedysi fašouni vo fakľových pochodoch. Mimochodom, keď bolo 85. výročie Trianonu, v Budapešti pred francúzskym, britským a slovenským a rumunským veľvyslanectvom títo novodobí fašouni išli s fakľami a kričali „zrušiť Trianon“. Čo to znamená pre nás? Zrušenie status quo po prvej svetovej vojne, nerešpektovanie hraníc. Bývalé Česko-Slovensko podľa nich neexistovalo. A čo teda je potom? Aký právny stav je? Obnovené Veľké Uhorsko, ktoré malo hraničiť s tým Poľskom, pri ktorom sa teraz vyjadrujú, že ich hranice v skutočnosti nie sú so Slovenskom, ale s Poľskom? Všetko to do seba zapadá. A niektorí tu len mlčia, vyprávajú, že národniari sú vraj nacionalisti. Preboha, veď my tu reagujeme na niečo, nám je to päť, šesť, či nejaký Csanád si ráno oblečie čierne trenírky a dá si svoju čiernu uniformu, pokiaľ nebude útočiť na suverenitu Slovenskej republiky. Vedúci predstaviteľ strany FIDESZ László Kövér 8. júla 2007 v maďarskom meste Sátoraljaújhelyi povedal: „Veľké Maďarsko sa nestratilo. Maďarsko je tam, kde žijú Maďari, ba čo viac, je aj tam, kde Maďari nežijú.“ No tak toto je zatiaľ, a veľmi pozorne sledujem tieto iredentisticko-šovinistické výroky a ideológiu, asi naozaj ten top výrok, ktorý môže znepokojovať nielen Slovensko, ale aj Rakúsko, Rumunsko, Srbsko a Ukrajinu. Tu nie sme osamotení. My tu neriešime len nejaký bilaterálny spor s naším južným susedom. Ten južný sused je v skutočnosti rozbuška v celej strednej Európe. A keď to buchne tam, tak to pocítime nielen tu na Slovensku, ale aj na opačnej strane, v Rumunsku, Chorvátsku, Srbsku alebo na Ukrajine. Takáto je, bohužiaľ, realita. Keď budeme mlčať a budeme sa tváriť, ako chce navrhnúť pán predseda zahraničného výboru, pokiaľ som si už pozorne prezrel jeho návrh, akési slávnostné pripomenutie 15. výročia vzniku Základnej medzištátnej zmluvy medzi Slovenskom a Maďarskom. Fajn, že takáto zmluva tu je, len keby sa v skutočnosti aj dodržiavala. Preto mi dovoľte povedať alebo namietnuť niekoľko pochybení, či naozaj existuje od nášho zmluvného partnera Maďarskej republiky dobrá vôľa a snaha dodržiavať túto základnú zmluvu, ktorá sa podpísala ešte za vlády HZDS a SNS. Takže je takýmto dobrým aktom nabúravanie prístupového procesu Slovenska do Európskej únie, ako to robil náš južný sused, ktorý podmieňoval, aby nás neprijali do Európskej únie? Je ním takýto trvalý negatívny maďarský lobing voči Slovensku napr. cez niektorých belgických poslancov združených v istej skupine alebo v združení, myslím, za ľudské práva v strednej Európe? Napríklad maďarský exminister kultúry Bálint Magyar na Slovensku, opäť na Slovensku, si dovolil vyhlásiť, že údajne európska bezpečnostná organizácia už viackrát volala Slovensko na zodpovednosť za to, že uplatňuje protimenšinovú politiku. To vôbec nie je pravda, to sú všetko klamstvá. Otvorená podpora vzniku teritoriálnej autonómie od nášho južného suseda, hoci je evidentné, že to narúša dobré susedské vzťahy s naším susedom, po ktorých my, ale aby bolo jasné všetkým, voláme, aby sa dodržiavali, aby sa uplatňovali tieto dobré vzťahy. Preto aj v našom pôvodnom návrhu sa odvolávame na dodržiavanie týchto dobrých susedských vzťahov, a teda aj apelujeme stále teraz na južného suseda: „Dodržiavaj tieto dobré susedské vzťahy.“ Napríklad nerešpektovanie územnej integrity, teda podporovanie autonómie na južnom Slovensku je spochybnením článku 3 základnej zmluvy, pán predseda zahraničného výboru. S týmto súhlasíme? Článok 3 základnej zmluvy jasne o tom hovorí alebo vymedzuje isté rámce, ktoré práve sú prekračované oficiálne. Každá výzva a podpora na územnú autonómiu na etnickom princípe na báze modelu z Kosova je porušením a spochybnením článku 3 Základnej zmluvy o dobrých susedských vzťahoch medzi Maďarskom a Slovenskom. Je takýmto dobrým vzťahom napr. trvalé podnecovanie nespokojnosti maďarských menšín v okolitých štátoch, špeciálne na Slovensku a v Rumunsku? Ale vieme, že obrovské problémy nainscenované boli aj vo Vojvodine, v Srbsku? Položím otázku: Aká je teda otázka reálneho plnenia zmluvných povinností Maďarskou republikou, ku ktorým sa zaviazala? Chceme teda, ak pán predseda zahraničného výboru prednesie svoj pozmeňujúci návrh, strčiť hlavu do piesku a tváriť sa, že všetko je v poriadku. dokonca že ešte aj táto zmluva je v poriadku? No nie je v poriadku. Tak to povedzme. Dovolávajme sa dodržiavania tejto zmluvy, ale netvrďme na druhej strane, že všetko je fajn, všetko je o. k., máme 15. výročie, kúpme si klinčeky a poďme manifestovať, ako sa máme radi. A medzitým chce niekto nás vylúčiť z Európskej únie a trvá na tom, aby sa Slováci naučili po maďarsky. To sú jednoznačné útoky na suverenitu Slovenskej republiky. A to už nehovoríme o rozdielnosti uplatňovania práv menšín na Slovensku, kde sú nadštandardné práva, a u nášho južného suseda, kde vlastne zlikvidoval alebo, ak chcete, asimiloval niekoľko stotisícovú slovenskú menšinu počas niekoľkých desiatok rokov. (Reakcia z pléna.) Pán kolega hovorí, že je to genocída, pravdepodobne by to určite znieslo toto pomenovanie, áno, pretože za záhadných okolností vymizlo jedno etnikum v podstate. Z polmiliónovej menšiny za 40 rokov keď zostane 17 000 oficiálne prihlásených, tak naozaj neviem, kde sa podeli. Máme tu napr. zmiešané komisie, ktoré majú riešiť konflikty alebo problémy medzi našimi štátmi. V poriadku, je to štandardné riešenie. Ale napr. zmiešaná komisia z I. zasadnutia skonštatovala, že ostáva nesplnené odporúčanie pre maďarskú stranu. Je to konkrétne odporúčanie č. 4 z I. zasadnutia, ktoré sa týka legislatívneho riešenia zastúpenia slovenskej menšiny v maďarskom parlamente. Čiže podľa základnej zmluvy odporúčanie č. 4 z tohto I. zasadnutie tejto zmiešanej komisie, aby konečne slovenská menšina mala podľa zákona z roku 1993 zákonné zastúpenie v parlamente Maďarskej republiky, sa nedodržiava. Ak zmluva platí od roku 1995, v roku 1996  bola  podpísaná, tak 14 rokov sa tu nedodržiava uznesenie č. 4. A nielen slovenská menšina, ale ani nemecká a iné menšiny stále nemajú zákonné zastúpenie v parlamente, ktoré im podľa zákona ešte z roku 1993 patrí. Aký je toto vzťah? Aké sú toto dobré susedské vzťahy a, vôbec, podpora menšín? Opäť vidíme diametrálny rozdiel. My sme sa museli vyskladať, Slovenská národná strana zozbierala 800 000 Sk, ktoré sme poslali cez nadáciu Matice slovenskej na ukradnutý dom v Mlynkoch. slovenský dom, ktorý si tam postavili naši predkovia, ktorí tam žili. My sme sa im museli zozbierať na to, aby si iný dom mohli odkúpiť, ktorý im miestna samospráva ukradla. Takéto sú dobré susedské vzťahy. Je tu tiež dôvodná pochybnosť v otázke uplatňovania miery rovnoprávnosti slovenskej a maďarskej národnostnej menšiny, kde o nepomere v rovine kvantifikačnej, teda počtu obyvateľstva som už hovoril. Žiadame vysvetlenie, kde sa podeli naši krajania, kde sú. Napríklad dnes tu rozprávame o výrokoch, ktoré ohrozujú suverenitu Slovenskej republiky, spochybňujú sebaurčovacie právo Slovákov a vôbec príslušnosť k rodine európskych štátov tým, že nemáme byť údajne členským štátom Európskej únie. Ale niektoré konania a vyhlásenia maďarských politikov, časť z nich som citoval, sú v rozpore s predmetnou zmluvou, nakoľko čl. 15 ods. 5 konštatuje, že: „Žiadne ustanovenia týkajúce sa práv národnostných menšín sa nebudú vykladať tak, aby to oprávňovalo zapájať sa do akejkoľvek činnosti alebo robiť čokoľvek, čo je v rozpore so základnými zásadami medzinárodného práva a najmä,“ toto je dôležité si vypočuť, „zvrchovanej rovnosti, územnej celistvosti a politickej nezávislosti štátov.“ Toto je obsiahnuté v čl. 15 ods. 5 predmetnej zmluvy o takzvanom dobrom priateľstve a susedských vzťahoch medzi Slovenskom a Maďarskom. Toto  všetko sa porušuje. A my tu teraz máme alternatívny návrh na to, že ideme oslavovať zmluvu, v ktorej sa porušuje paragraf za paragrafom. A nie je toho, kto by prinútil nášho južného suseda, aby dodržiaval len to, čo som si teraz narýchlo pozrel, kde som urobil analýzu plnenia základnej zmluvy, aby to vlastne dodržiaval. Pri extenzívnom výklade čl. 3 ods. 2 citujem: „Zmluvné strany vyhlasujú, že nedovolia ani tretej strane využívať ich územie na uskutočňovanie takých činov proti druhej strane. Vzájomné sporné otázky sa budú riešiť výlučne mierovými prostriedkami.“ No a čo sa stalo v Kráľovskom Chlmci, kde sa umožnilo revanšistickým gardám v ich vlastných uniformách ísť demonštrovať oslavu anexie územia Slovenskej republiky? To je len ako jeden príklad za všetky. Monitorovacie orgány  Maďarskej republiky o tom vedeli a umožnili to. Čiže nedovolili nevyužívať územie na takéto uskutočňovanie. Je všeobecne známe, že Maďarská republika je kritizovaná za vysoký stav extrémizmu. Nedávno bol zverejnený prieskum, podľa ktorého občania Maďarskej republiky päťnásobne prevyšujú priemer v podpore extrémizmu zo všetkých európskych štátov. Čiže možno povedať, že je tam živná pôda päťnásobne silnejšia pre živenie extrémizmu ako inde v Európe. A preto aj Szegedi si pravdepodobne môže nielen pochodovať a chodiť do Európskeho parlamentu v tejto uniforme, ktorá evokuje tzv. symboly nyilasiovcov, čo boli vlastne maďarskí fašisti, ktorí ešte keď boli od nich dva kilometre tanky, tak hromadne strieľali na Židov do Dunaja, mimochodom, takzvané árpádovské brvná a symboly červeno-biele. Toto všetko sú znepokojujúce fakty, reality, skutočnosti, na ktoré tento parlament suverénnej zvrchovanej republiky jednoducho musí reagovať. Ak by sme na to nereagovali, dámy a páni, v podstate po tejto rozprave by sme len potvrdili, že podobní ľudia a politici, ako sú Szegedi alebo Orbán, alebo konkrétne strany, alebo množstvo iredentistických organizácií, či už je to Svetový zväz Maďarov alebo ďalšie, alebo kontroverzné Fórum maďarských poslancov Karpatskej kotliny, Hnutie 64 žúp a tak ďalej a tak ďalej, môžu atakovať základné princípy fungovania tohto nášho štátu, môžu šíriť zlý obraz o Slovensku rôznymi výzvami, napr. výzvou, aby sme boli vylúčení z Európskej únie, a podobnými aktivitami, ktoré naozaj pokiaľ sa budú kumulovať, pokiaľ zozbierajú energiu, môžu raz v budúcnosti nabrať takú silu, že sa budeme všetci možno čudovať. Čiže aby sme zabránili kumulácii takejto negatívnej energie namierenej voči štátnosti Slovenskej republiky, prosím vás a žiadam, aby ste podporili návrh, ktorý sme predložili s pani podpredsedníčkou Belousovovou, a schválili tento text, ktorý mierne, ale dôsledne upozorňuje nielen nášho južného suseda, ale aj medzinárodnú verejnosť, ku ktorej pravdepodobne sa tiež obraciame a ktorá mala by mať na srdci bezpečnosť v strednej Európe a dodržiavanie nielen status quo po prvej svetovej vojne, ale aj po druhej svetovej vojne, pretože predmetný pán si zmyslel, že treba zrušiť nielen Trianon, ale aj Benešove dekréty. Čo to znamená? No spochybnenie opäť mierového usporiadanie po druhej svetovej vojne. Mimochodom, Maďarsko ako porazený štát, dvakrát porazený štát v oboch svetových vojnách, je zaviazané zmluvne, že nebude podporovať revizionizmus a revanšizmus. Napriek tomu na oficiálnych politických úrovniach, pretože  za takúto úroveň môžeme považovať aj príslušníka Európskeho parlamentu, to naďalej robí a vytvára a dáva živnú pôdu pre zneisťovanie nielen slovensko-maďarských vzťahov, ale celej medzinárodnej komunity, zvlášť strednej Európy. Dámy a kolegovia, toto by sme mali mať na srdci a v tomto kontexte a primerane našim skúsenostiam, veku a inteligencii by sme mali aj rozhodnúť. Ďakujem pekne.